《重赋畏知寓斋》
宋代·赵蕃

君昔少年日，起家官帝城。
诸公盛称许，往往动得名。
夷途一步盛，可到公与卿。
永怀松柏坚，高谢桃李荣。
谥斋乃曰渐，毫发无妄行。
惟时尹夫子，犹躬南山耕。
是公妙言语，一字与不轻。
铭能为君述，君志益以明。
蹉跎才几何，白发殆数茎。
低回尚前衔，牢落方南征。
潇湘清绝地，屈贾放逐情。
感今重恻古，慨叹识此生。
究竟渐之义，顾未忘蘖萌。
彼哉少年事，老矣夫何营。
彻之易以寓，俯梦仰辄惊。
何止宦为客，身悟浮云更。
南轩子张子，好学如玄成。
奋然吐长句，真觉万户轻。
尹张志则异，与君尽同盟。
见君极空洞，不比小器盈。
嗣宗绝臧否，白眼常若瞠。
司马万事好，是中差自宏。
看君接物际，二士盖熟评。
君今家山居，扁榜犹在桁。
傍陈漆园书，立参舆倚衡。
因兹大有得，居穷亦如亨，
嗟我道学晚，颇困尘网缨。
性又多忤物，举足逢沟阬。
誓将过君斋，指南问初程。
但恐持寸莛，莫致洪钟鸣。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。